ไฟแนนเชียลไดเจสต์
ค่าที่ปรึกษา BROOK
20 พ.ค. 2556

ค่าที่ปรึกษา BROOK
บริษัท บรุ๊คเคอร์ กรุ๊ป (BROOK) ขอรายงานต่อตลาดหลักทรัพย์แห่งประเทศไทยเกี่ยวกับค่าตอบแทนในการให้คำปรึกษากับกลุ่มบริษัท จี สตีล (GSTEEL) ครั้งที่ 6 ดังต่อไปนี้ วันที่ 17 พ.ค. 2556 บริษัทได้รับค่าตอบแทนงวดที่ 6 ในการให้คำปรึกษาสำหรับการปรับโครงสร้างหนี้ตามโครงการปรับโครงสร้างหนี้ของบริษัท จี สตีล และบริษัทในกลุ่ม และการช่วยระดมแหล่งเงินทุนใหม่รวมถึงอื่นๆ ที่เกี่ยวข้อง จำนวน 152,021,620 หุ้น ในราคาหุ้นละ 0.50 บาท
บริษัทขอเรียนชี้แจงเพิ่มเติมว่าบริษัทจะถือหุ้นของบริษัท จี สตีล ดังกล่าวเป็นหลักทรัพย์เพื่อค้าของบริษัทต่อไป
STANLEY โกยกำไร 1,622 ล้าน
บริษัท ไทยสแตนเลย์การไฟฟ้า (STANLY) เปิดเผยผลประกอบการงวด 1 ปี สิ้นสุดวันที่ 31 มี.ค. 2556 มีกำไรสุทธิ 1,622.91 ล้านบาท คิดเป็นกำไรหุ้นละ 21.18 บาท เพิ่มขึ้น 123% จากงวดเดียวกันปีก่อนที่มีกำไรสุทธิ 726 ล้านบาท หรือ 9.48 บาทต่อหุ้น
ทั้งนี้ กำไรที่ดีขึ้นเกิดจากยอดขายทั้งสิ้น 11,334 ล้านบาท เพิ่มขึ้นถึง 3,534 ล้านบาท หรือ 45.30% เนื่องจากการฟื้นตัวของอุตสาหกรรมยานยนต์ ที่ชะลอตัวจากเหตุการณ์อุทกภัยในช่วงปลายปี 2554 และบริษัทได้เพิ่มการผลิตเพื่อให้สามารถส่งมอบรถยนต์ได้ตามการจองของโครงการรถยนต์คันแรก 
นอกจากนี้ กำไรที่ดีขึ้นมาจากบริษัทได้ทำโปรแกรมลดต้นทุนต่อเนื่องโดยเฉพาะต้นทุนวัตถุดิบ
หุ้นเพิ่มทุน SAT เทรด 21 พ.ค.
บริษัท สมบูรณ์ แอ๊ดวานซ์ อินโฟร์ เทคโนโลยี (SAT) แจ้งว่า หุ้นเพิ่มทุน 85 ล้านหุ้นของ SAT จะเริ่มซื้อขายวันที่ 21 พ.ค. 2556 ส่งผลให้มีหุ้นทั้งหมดจำนวน 425 ล้านหุ้น มูลค่าที่ตราไว้ (พาร์) 1 บาท
หุ้นสามัญเพิ่มทุน 85 ล้านหุ้น ที่เพิ่มจากหุ้นเดิมที่มีอยู่ 340 ล้านหุ้น เป็นหุ้นที่จัดสรรเพื่อการจ่ายหุ้นปันผลที่จัดสรรให้ผู้ถือหุ้นที่มีชื่อปรากฏอยู่ในสมุดทะเบียน ณ วันที่ 26 เม.ย 2556 ในอัตรา (หุ้นเดิม : หุ้นปันผล) 4 : 1